Ի պատասխան, Թրամփն ավանդական զինանոցին դիմեց՝ նախ Ռայանի դեմ Tweeter-ային կրակահերթ բացեց, հետո կրակը նաեւ մյուս հանրապետականների ու Քլինթոնների դեմ ուղղեց, հետո դերասան Ալեք Բոլդուինին պահանջեց հեռուստաեթերից հեռացնել, ապա իրեն սիրահետումների մեջ մեղադրող կանանց ստախոսներ անվանեց, լրատվամիջոցներին կաշառված ու հանցագործ կոչեց, վերջում ԱՄՆ ընտրական համակարգը խեղված ու կեղծված որակեց, միով բանիվ, ամբողջ 10 օր համարյա փրփրակալած դեմքով ողջ աշխարհի դեմ պատերազմեց: Ճիշտ է՝ անհավասարակշիռ հոգեվիճակը դրական կողմ եւս արձանագրեց. անցնող 10 օրում Թրամփը երեւի իր կյանքի ամենասահուն ելույթներն ունեցավ, քանի որ ալեկոծող զայրույթը կմկմալու կամ նույն բառը հինգ անգամ կրկնելու ժամանակ չէր թողնում: Սակայն վերջնահաշվում, իր հիմար ընթացքով, հարձակումներով եւ հեռակա լեզվակռիվներով, որ շարունակվեցին տասն օր, Թրամփը ոչ միայն կորցրեց անկուսակցական ու չկողմնորոշված ընտրողների ձայները շահելու բոլոր հնարավորությունները, այլեւ անգամ ունեցած ձայները: Ի վերջո, հասավ 30-39% քվեի միջակայքին: